Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΚ) αριθ. 2236/95/ΕΚ του Συμβουλίου περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων

Υποβάλλεται από την Επιτροπή

ΑΙΤΙΟΛΟΓΙΚΗ ΕΚΘΕΣΗ

Αύξηση της μέγιστης κοινοτικής συνεισφοράς για έργα εισαγωγής τηλεπικοινωνιακών υπηρεσιών eTEN

1. ΤΑ ETEN ΣΤΟ ΚΕΝΤΡΟΥ ΤΟΥ ΣΧΕΔΙΟΥ ΔΡΑΣΗΣ EEUROPE 2005

Το σχέδιο δράσης eEurope αποτελεί βασικό στοιχείο της στρατηγικής της Λισσαβώνας ώστε, έως το 2010, η Ευρωπαϊκή Ένωση να καταστεί η πλέον ανταγωνιστική και δυναμική οικονομία της γνώσης. Σκοπός του σχεδίου δράσης 2005 [1] είναι να ενθαρρύνει και να τονώσει υπηρεσίες, εφαρμογές και περιεχόμενο που αφορούν την ηλεκτρονική διακυβέρνηση, τις ηλεκτρονικές υπηρεσίες υγείας, μάθησης και το ηλεκτρονικό επιχειρείν. Αφορά επίσης την σχετική ευρυζωνική υποδομή καθώς και θέματα ασφαλείας. Το αναπροσανατολισμένο πρόγραμμα eTEN θα δραστηριοποιηθεί κυρίως στον προώθηση της εισαγωγής των υπηρεσιών που αναφέρονται ρητά στο σχέδιο δράσης eEurope 2005.

[1] COM(2002) 263

Το σχέδιο δράσης eEurope 2005 εγκρίθηκε από το Ευρωπαϊκό Συμβούλιο της Σεβίλλης, τον Ιούνιο του 2002, και ορίζει το κοινό πλαίσιο για τις δράσεις που υποστηρίζονται από τα συναφή προγράμματα, ειδικότερα το eTEN [2], το IDA [3] και το eContent. Με το εν λόγω πρόγραμμα η Επιτροπή αναλαμβάνει τη δέσμευση να καταρτίσει προτάσεις για τροποποίηση των πράξεων που διέπουν τα προγράμματα αυτά, για τον αναπροσανατολισμό τους στους στόχους και δράσεις του σχεδίου δράσης eEurope 2005.

[2] Το eTEN αποκαλούνταν προηγουμένως TEN Telecom.

[3] Ανταλλαγή δεδομένων μεταξύ δημοσίων διοικήσεων

Το Συμβούλιο Τηλεπικοινωνιών του Δεκεμβρίου 2002 χαιρέτισε την πρόθεση της Επιτροπής να εξασφαλιστεί ότι οι κατανεμόμενοι κοινοτικοί πόροι θα συμβάλουν στην επίτευξη των στόχων του σχεδίου δράσης eEurope ".

Το eTEN αναπροσανατολίστηκε ώστε να καταστεί βασικό εργαλείο υλοποίησης του προγράμματος eEurope 2005: κύριο σημείο εστίασής του θα είναι, επομένως, η πρακτική υλοποίηση των στόχων eEurope που αφορούν υπηρεσίες προς το γενικό συμφέρον. Ο συνολικός αυτός αναπροσανατολισμός στο eEurope 2005 και η συγκεκριμένη ανάγκη να εξασφαλιστεί ότι οι πόροι θα συμβάλουν στην επίτευξη των στόχων αποκτούν υπόσταση στην παρούσα πρόταση της Επιτροπής για αύξηση του ορίου χρηματοδότησης των έργων, από 10% σε 30%.

2. ΙΣΤΟΡΙΚΟ

Το eTEN είναι ένα από τα διευρωπαϊκά δίκτυα (ΔΔ/ΤΕΝ) που περιλαμβάνονται στη συνθήκη ΕΚ [4], με στόχο να επιτρέψουν στους πολίτες της Ένωσης, στους οικονομικούς φορείς εκμετάλλευσης και στις περιφέρειες και τις τοπικές κοινότητας να δρέψουν πλήρως τα οφέλη της εσωτερικής αγοράς. Όλα τα προγράμματα ΤΕΝ οφείλουν να τηρούν πλήρως τους κανόνες του ανταγωνισμού ώστε να αποφεύγεται κάθε στρέβλωση της αγοράς που θα μπορούσε να οφείλεται στις συνεισφορές.

[4] Άρθρο 154

Για την ενθάρρυνση των ιδιωτικών επενδύσεων σε τηλεπικοινωνιακά δίκτυα πρέπει να περιοριστούν οι αβεβαιότητες για τους επενδυτές λαμβάνοντας μέτρα σε δύο κατευθύνσεις:

* από την πλευρά της προσφοράς, με τη δημιουργία νομικού πλαισίου ευνοϊκού για τις επενδύσεις,

* και αναλαμβάνοντας δράσεις τόνωσης της ζήτησης.

Το eTEN συμβάλλει στη δεύτερη προσέγγιση εστιάζοντας στην εισαγωγή/εγκατάσταση υπηρεσιών που χρησιμοποιούν υποκείμενη υποδομή, ιδίως με χρήση ευρυζωνικών και ασφαλών δικτύων:

* Ήδη από το 1999, το πρόγραμμα TEN Telecom είχε αρχίσει διαδικασία αναπροσανατολισμού, ενδιαφερόμενο λιγότερο για την πλευρά της υποδομής και επικεντρώνοντας τις προσπάθειες σε υπηρεσίες που βασίζονται στις τηλεπικοινωνίες.

* Το αναθεωρημένο παράρτημα 1 στις κατευθυντήριες γραμμές του προγράμματος eTEN [5] (που εγκρίθηκε το 2002) συμπλήρωσε τη διαδικασία και ευθυγράμμισε σε μεγάλο βαθμό το eTEN με τους στόχους του eEurope 2005, εστιάζοντας σε υπηρεσίες δημοσίου συμφέροντος. Το eTEN καθιερώνεται ως ένα από τα κύρια μέσα για την υλοποίηση των επιδιώξεων του προγράμματος eEurope 2005, που μπορούν να συνοψιστούν ως επιτάχυνση της εγκατάστασης εφαρμογών και υπηρεσιών για την ηλεκτρονική διακυβέρνηση, την ηλεκτρονική υγεία, την άρση του ηλεκτρονικού αποκλεισμού και την ηλεκτρονική μάθηση.

[5] ΑΠΟΦΑΣΗ ΑΡΙΘ. 1376/2002/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ, ΤΗΣ 12ΗΣ ΙΟΥΛΙΟΥ 2002, ΕΕ L200 30.7.2002, Σ. 1

3. ΚΑΘΕΣΤΩΣ ΧΡΗΜΑΤΟΔΟΤΗΣΗΣ: ΤΡΕΧΟΥΣΕΣ ΕΛΛΕΙΨΕΙΣ ΚΑΙ ΕΞΕΤΑΖΟΜΕΝΗ ΛΥΣΗ

Με τον κανονισμό (ΕΚ) αριθ. 2236/95 του Συμβουλίου καθορίζονται γενικοί κανόνες για τη χορήγηση κοινοτικής χρηματοδοτικής βοήθειας στο πεδίο των διευρωπαϊκών δικτύων. Ο κανονισμός περιορίζει το συνολικό ύψος της κοινοτικής βοήθειας σε ποσοστό 10% το πολύ της συνολικής επενδυτικής δαπάνης [6].

[6] Επιτρέπεται χρηματοδότηση μελετών συναφών με έργα σε ποσοστό 50% του συνολικού κόστους της μελέτης.

Όπως δυστυχώς προκύπτει από την εμπειρία, το εν λόγω ποσοστό χρηματοδότησης είναι σαφώς ανεπαρκές για την τόνωση της εισαγωγής των υπηρεσιών:

* Παρά τις έως τώρα προσπάθειες παρατηρείται σήμερα μεγάλη ανισοκατανομή του χαρτοφυλακίου των έργων eTEN όσον αφορά την αναλογία των έργων επικύρωσης στην αγορά (ή μελετών) έναντι του αριθμού των έργων εισαγωγής στην αγορά (περίπου 95% έναντι 5%). Επιδίωξη της Επιτροπής είναι, έως το τέλος του 2004, εάν όχι η πλήρης αντιστροφή της τάσης αυτής, τουλάχιστον η επανεξισορρόπηση μεταξύ επικύρωσης και υλοποίησης σε ποσοστά 50% περίπου.

* Το eTEN υποστήριξε ή υποστηρίζει επί του παρόντος έργα μελετών επικύρωσης σε καθοριστικής σημασίας πεδία για την επιτυχία του eEurope 2005:

* Στο πεδίο της ηλεκτρονικής διακυβέρνησης, στα έργα περιλαμβάνεται η διερεύνηση πανευρωπαϊκών υπηρεσιών πληροφοριών για περιφερειακούς οικονομικούς δείκτες, περιπτώσεων βέλτιστης πρακτικής σε νέες ηλεκτρονικές υπηρεσίες που παρέχουν οι δήμοι σε πολίτες και μικρο-μεσαίες επιχειρήσεις, καθώς και η εισαγωγή της ψηφιακής υπογραφής στις δημοτικές υπηρεσίες.

* Στην ηλεκτρονική υγεία, μεταξύ των παραδειγμάτων περιλαμβάνονται δίκτυα τηλεακτινολογίας, διευρωπαϊκή χρήση έξυπνης/ηλεκτρονικής κάρτας υγείας, καθώς και πανευρωπαϊκές υπηρεσίες για τους οργανισμούς μεταμοσχεύσεων.

* Στις υπηρεσίες για την άρση του ψηφιακού αποκλεισμού, εξετάζονται η περίθαλψη κατ'οίκον καθώς και μια περιεκτική δικτυακή πύλη για την παροχή πληροφοριών και πραγματοποίηση συναλλαγών στο πλαίσιο ταξιδιών και αθλητικών συναντήσεων για άτομα με ειδικές ανάγκες.

* Στο πεδίο της ηλεκτρονικής μάθησης και της πολιτιστικής πρόσβασης, υποστηρίζεται η ευρωπαϊκή άδεια χειρισμού Η/Υ, καθώς επίσης εξετάζονται διάφορες υπηρεσίες για ευκολότερη ηλεκτρονική πρόσβαση από περιοχές της υπαίθρου στις καλές τέχνες.

* Η υποστήριξη του προγράμματος eTEN κατέστησε δυνατή τη μελέτη και επικύρωση των υπηρεσιών αυτών. Δυστυχώς, ωστόσο, λόγω του χαμηλού επιπέδου χρηματοδοτικής υποστήριξης, η μέχρι σήμερα εισαγωγή τους στην αγορά ήταν πολύ περιορισμένη. Τούτο οφείλεται κυρίως στο ότι τα έργα για την εισαγωγή διευρωπαϊκών υπηρεσιών δημοσίου συμφέροντος αντιμετωπίζουν σημαντικά οικονομικά εμπόδια, μεταξύ των οποίων περιλαμβάνονται:

* η ανάγκη προσαρμογής σε πολυγλωσσικά, πολυπολιτισμικά περιβάλλοντα, πολλαπλά νομικά συστήματα και δημόσιες διοικήσεις,

* οι περιορισμοί των προϋπολογισμών των δημόσιων οργανισμών σε τοπικό, περιφερειακό και εθνικό επίπεδο,

* οι δυσχέρειες πρόσβασης σε ιδιωτικά κεφάλαια για επενδύσεις στις τηλεπικοινωνιακές υπηρεσίες, ιδίως σε μικρότερες αγορές,

* ο σύνθετος χαρακτήρας των καινοτόμων εφαρμογών και υπηρεσιών,

* τα επιπρόσθετα απαιτούμενα έξοδα για τη διαχείριση ενός διευρωπαϊκού ομίλου/κοινοπραξίας.

* Όπως προκύπτει από μελέτη [7] που διεξήχθη το 2000 στην πορεία της ενδιάμεσης αξιολόγησης του προγράμματος, ποσοστό τουλάχιστον 40% των έργων διαθέτουν το δυναμικό για την εισαγωγή τους στην αγορά. Ωστόσο, το σημερινό ανώτατο επίπεδο υποστήριξης είναι πολύ χαμηλό ώστε να λειτουργήσει ως γνήσιο κίνητρο που θα οδηγήσει έως την φάση αυτή.

[7] Ενδιάμεση αξιολόγηση της δράσης TEN-Telecom, Τελική έκθεση, Νοέμβριος 2001

Η Επιτροπή προτείνει επομένως την αύξηση του ορίου χρηματοδότησης για έργα eTEN, από 10% σε 30%.

Η αύξηση αυτή δεν θα ισχύσει μόνο για έργα που αφορούν την αρχική εισαγωγή υπηρεσιών και εφαρμογών στην αγορά. Αναμένεται ότι η τροποποίηση αυτή θα μεταβάλει την εστίαση των προγραμμάτων, ώστε να δαπανώνται τα δύο τρίτα του προϋπολογισμού τους στη φάση εισαγωγής. Τούτο θα οδηγήσει σε απτότερο αντίκτυπο του προϋπολογισμού του προγράμματος και θα εκτελεστεί πλήρως στο πλαίσιο του ήδη ισχύοντος προϋπολογισμού. Δεν προβλέπεται για το πρόγραμμα γενική αύξηση της χρηματοδότησης: είναι συνεπώς προφανές ότι μελλοντικά θα υπάρξουν λιγότερα αλλά περισσότερο εστιασμένα έργα με μεγαλύτερο αντίκτυπο.

Η προτεινόμενη αλλαγή θα έχει ως συνέπεια ευρύτερη συνολική προβολή του προγράμματος και μεγαλύτερο, μετρήσιμο αντίκτυπο.

4. ΠΕΡΑΙΤΕΡΩ ΣΚΕΨΕΙΣ

4.1. Πείρα και συνέπεια

Όπως προκύπτει από την πείρα που προέρχεται από τη χρηματοδότηση συγκρίσιμων πιλοτικών έργων για την εισαγωγή υπηρεσιών - λόγου χάρη στα έργα «εισαγωγής» ή «αφομοίωσης» ΤΚΠ (IST) του 5ου Προγράμματος Πλαισίου είναι απαραίτητο το όριο χρηματοδότησης να βρίσκεται μεταξύ 30%-40% ώστε να ενθαρρύνεται η συμμετοχή γνήσιων συντελεστών του κλάδου, που αποτελεί τον όρο για τη μακροπρόθεσμη επιτυχία του εγχειρήματος. Η θεματική προτεραιότητα ΤΚΠ (IST) στο 6ο ΠΠ εστιάζει περισσότερο σε μακροπρόθεσμα ερευνητικά πεδία, ενώ οι δραστηριότητες επίδειξης και αξιοποίησης/εκμετάλλευσης στο 6ο ΠΠ υφίστανται μόνο ως αναπόσπαστα μέρη ευρύτερων ολοκληρωμένων έργων. Το αναπροσανατολισμένο πρόγραμμα eTEN καθίσταται φυσικό συμπλήρωμα των εν λόγω δράσεων, με την υποστήριξη της διεύρυνσης σε ευρωπαϊκή κλίμακα μικρότερων, τοπικών ή πολύ εστιασμένων υπηρεσιών τηλεπικοινωνιών δημοσίου συμφέροντος.

Η προσέγγιση αυτή συμβαδίζει με την πρόσφατη εξέλιξη της εν γένει προγραμματικής πολιτικής της Επιτροπής (όπως μαρτυρούν τα «Ολοκληρωμένα Έργα» και οι «Στρατηγικοί στόχοι» στη θεματική προτεραιότητα ΤΚΠ (IST) του 6ου Προγράμματος Πλαισίου), η οποία εστιάζει ουσιαστικά στην αποτελεσματικότερη χρήση των κοινοτικών πόρων. Ακολουθείται επίσης το πνεύμα του νέου χρηματοοικονομικού κανονισμού, συστηματικό στοιχείο του οποίου έχει καταστεί η εκ των υστέρων αξιολόγηση του «αντίκτυπου» του προγράμματος.

Παράλληλα με την εστίαση και τον αντίκτυπο, η προτεινόμενη αλλαγή θα προωθήσει επίσης την κρίσιμη μάζα, όχι μόνο στη σύνθεση του ομίλου (όπου βασική σημασία έχει η προσέλκυση των συντελεστών που θα πραγματοποιήσουν την εισαγωγή), αλλά επίσης και το μέγεθος των έργων που πρέπει να παρέχουν ρεαλιστική προοπτική μακροπρόθεσμης βιωσιμότητας στην αγορά, έπειτα από την λήξη της περιόδου χρηματοδότησης.

4.2. eTEN και διεύρυνση

Η ολοκλήρωση των υποψήφιων για προσχώρηση χωρών στην ευρωπαϊκή κοινωνία της πληροφορίας θα διευκολυνθεί από την αντιγραφή και διάδοση περιπτώσεων ορθής πρακτικής που θα προκύψουν από την επιταχυνόμενη εισαγωγή και τοπική προσαρμογή πραγματικών, επικυρωμένων στην αγορά υπηρεσιών και εφαρμογών. Ο ορθός εστιασμός της κοινοτικής βοήθειας δεν θα ενθαρρύνει μόνο φορείς από τα νέα κράτη μέλη να αρχίσουν ανάλογα έργα, αλλά θα τονώσει επίσης προσπάθειες από τα σημερινά κράτη μέλη για μετάδοση και ανταλλαγή των εμπειριών και της ορθής πρακτικής με τους νεοεισερχόμενες χώρες. Μέσω της διαδικασίας αυτής, η αφομοίωση προηγμένων δημόσιων υπηρεσιών θα επιταχυνθεί και θα προωθηθεί ο εκσυγχρονισμός των διοικητικών δομών.

Το eTEN θα διαδραματίσει σημαντικό ρόλο στην υποστήριξη της εν λόγω εγκατάστασης υπηρεσιών και εφαρμογών. Το πρόγραμμα πρέπει να εξασφαλίσει ότι έπειτα από την επιτυχή επικύρωση των υπηρεσιών και εφαρμογών θα ακολουθήσει η εισαγωγή τους στην αγορά.

4.3. eTEN και απομακρυσμένες περιοχές

Το Ευρωπαϊκό Ταμείο Περιφερειακής Ανάπτυξης (ΕΤΠΑ/ERDF) συμβάλλει «στη δημιουργία και ανάπτυξη των διευρωπαϊκών δικτύων .... λαμβάνοντας υπόψη την ανάγκη να συνδεθούν με τις κεντρικές περιοχές της Κοινότητας οι περιοχές που μειονεκτούν από διαρθρωτική άποψη λόγω του νησιωτικού, ηπειρωτικού και απομακρυσμένου τους χαρακτήρα [8]». Το επανεστιασμένο πρόγραμμα eTEN θα επικεντρώσει ιδιαίτερα στην εισαγωγή των υπηρεσιών μέσω τηλεπικοινωνιακών υποδομών στις περιοχές αυτές που «συμβάλλουν στην αύξηση του οικονομικού δυναμικού, στην ανάπτυξη, στη διαρθρωτική αναπροσαρμογή και στη δημιουργία ή διατήρηση σταθερών θέσεων απασχόλησης στις περιφέρειες αυτές (στόχος 1)».

[8] Κανονισμός (ΕΚ) αριθ. 1783/1999 το Ευρωπαϊκού Κοινοβουλίου και του Συμβουλίου, της 12ης Ιουλίου 1999, σχετικά με το Ευρωπαϊκό Ταμείο Περιφερειακής Ανάπτυξης, άρθρο 2.

4.4. Συμπεράσματα

Δεδομένου του κεντρικού ρόλου που πρέπει να διαδραματίσει το eTEN ώστε να επιτευχθούν οι στόχοι του σχεδίου δράσης eEurope 2005, είναι επιτακτική ανάγκη, κατά τον αναπροσανατολισμό του προγράμματος eTEN, να ακολουθηθεί η κατεύθυνση που δόθηκε σε άλλα πεδία πολιτικής, για προγράμματα περισσότερο εστιασμένα και επικεντρωμένα σε αποτελέσματα. Σε στενή σύνδεση με την εστίαση και τα αποτελέσματα είναι και η ανάγκη επίτευξης «κρίσιμης μάζας», τόσο για την προσέλκυση των συμμετεχόντων στα έργα που θα διαθέτουν τα κατάλληλα χαρακτηριστικά (και ιδίως των φορέων που είναι υπεύθυνοι για την εισαγωγή των υπηρεσιών), καθώς επίσης και όσον αφορά το ορθό μέγεθος των έργων για την εξασφάλιση του δυναμικού για τον αισθητό αντίκτυπο στην αγορά.

Ο αναπροσανατολισμός του τρέχοντος περιεχομένου του προγράμματος πρέπει τώρα να συμπληρωθεί με αναθεώρηση της δομής της χρηματοδότησης με γνώμονα τον αντίκτυπο. Η αναθεώρηση αυτή συνίσταται σε:

* αμετάβλητο γενικό πλαίσιο χρηματοδότησης eTEN·

* χρηματοδότηση λιγότερων, περισσότερο προβεβλημένων, καλύτερα εστιασμένων έργων με μεγαλύτερο αντίκτυπο, τα οποία επιλέγονται λόγω του πραγματικού δυναμικού τους στην αγορά και υποστηρίζονται σε επίπεδο ποσοστού 30% όσον αφορά δραστηριότητες εισαγωγής υπηρεσιών.

Η εν λόγω αναθεώρηση της δομής της χρηματοδότησης αιτιολογείται από τα εξής:

* Τοποθέτηση του eTEN στον πυρήνα των δραστηριοτήτων εισαγωγής υπηρεσιών eEurope. Όπως προκύπτει από την πείρα, τόσο εντός του eTEN όσο και από συγκρίσιμα προγράμματα, δεν μπορεί να υπάρξει επιτυχής τόνωση της εισαγωγής τηλεπικοινωνιακών υπηρεσιών χωρίς οικονομική υποστήριξη, ύψους περίπου 30 έως 40%. Η δυσχέρεια αυτή επιτείνεται περαιτέρω όταν οι υπηρεσίες πρέπει να έχουν διευρωπαϊκό χαρακτήρα.

* Από την ανάλυση εν εξελίξει έργων eTEN προκύπτει μεγάλο λανθάνον δυναμικό αξιοποίησης που δεν είναι πραγματοποιήσιμο με τους τρέχοντες ρυθμούς χρηματοδότησης.

* Η επιτυχής τόνωση έργων εισαγωγής υπηρεσιών θα εξαρτηθεί καθοριστικά από την εστίαση και την κρίσιμη μάζα, αμφότερες ευνοούνται με την προτεινόμενη αλλαγή χρηματοδότησης.

* Δεδομένου ότι η θεματική προτεραιότητα ΤΚΠ (IST) του 6ου ΠΠ επικεντρώνεται περισσότερο σε πεδία μακροπρόθεσμης έρευνας, το αναπροσανατολισμένο eTEN αποτελεί οργανικό στοιχείο των δράσεων αυτών για την υποστήριξη της ευρωπαϊκής διάστασης μικρών, εντοπισμένων ή ιδιαίτερα εστιασμένων υπηρεσιών.

* Από την επιτυχή εισαγωγή τηλεπικοινωνιακών υπηρεσιών με χρηματοδότηση eTEN θα προκύψουν οφέλη, τόσο για τη διαδικασία ένταξης όσο και για την περιφερειακή ανάπτυξη.

2003/0086 (COD)

Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΚ) αριθ. 2236/95/ΕΚ του Συμβουλίου περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως την πρώτη παράγραφο του άρθρου 156,

την πρόταση της Επιτροπής [9],

[9] ΕΕ C , , σ. .

τη γνώμη της Ευρωπαϊκής Οικονομικής και Κοινωνικής Επιτροπής [10],

[10] ΕΕ C , , σ. .

τη γνώμη της Επιτροπής των Περιφερειών [11],

[11] ΕΕ C , , σ. .

ενεργώντας σύμφωνα με τη διαδικασία του άρθρου 251 της Συνθήκης,

Εκτιμώντας τα εξής:

(1) Ο κανονισμός (ΕΚ) αριθ. 2236/95/ΕΚ [12] προβλέπει μεταξύ άλλων τη συγχρηματοδότηση μελετών που αναφέρονται σε έργα κοινού ενδιαφέροντος, σε ποσό που κατά κανόνα δεν υπερβαίνει ποσοστό 50% του συνολικού κόστους, ενώ η μέγιστη συνεισφορά για έργα στο πεδίο των τηλεπικοινωνιών δεν επιτρέπεται να υπερβαίνει ποσοστό 10% του συνολικού επενδυτικού κόστους.

[12] ΕΕ L 228 της 23.9.1995, σ. 1. Κανονισμός όπως τροποποιήθηκε τελευταία από τον κανονισμό αριθ. 1655/99/ΕΚ του Ευρωπαϊκού Κοινοβουλίου και του Συμβουλίου της 19ης Ιουλίου 1999 (ΕΕ L 197, 29.7.1999, σ. 1).

(2) Στην απόφαση 1336/97/ΕΚ σχετικά με σύνολο προσανατολισμών για τα διευρωπαϊκά δίκτυα στον τομέα των τηλεπικοινωνιών [13] προσδιορίζονται έργα κοινού ενδιαφέροντος. Από την εμπειρία υλοποίησης της εν λόγω απόφασης προκύπτει ότι έργα εισαγωγής μιας υπηρεσίας αφορούν ποσοστό μικρότερο του 5%, ενώ τα υπόλοιπα είναι μελέτες συναφείς με την εισαγωγή. Κατά συνέπεια, ο άμεσος αντίκτυπος της βοήθειας που χορηγείται για διευρωπαϊκά τηλεπικοινωνιακά δίκτυα είναι περιορισμένος.

[13] ΕΕ L 183 της 11.7.1997, σ. 12. Απόφαση όπως τροποποιήθηκε από την απόφαση αριθ. 1376/2002 του Ευρωπαϊκού Κοινοβουλίου και του Συμβουλίου της 12ης Ιουλίου 2002 (ΕΕ L 200 της 30.7.2002, σ. 1).

(3) Το κόστος εισαγωγής μιας διευρωπαϊκής υπηρεσίας που βασίζεται σε ηλεκτρονικά δίκτυα επικοινωνίας δεδομένων είναι σημαντικά μεγαλύτερο από ό,τι το κόστος συγκρίσιμης υπηρεσίας σε μεμονωμένο κράτος μέλος, εξαιτίας γλωσσικών, πολιτιστικών, νομοθετικών και διοικητικών φραγμών.

(4) Το κόστος μιας προκαταρκτικής μελέτης που αφορά μια υπηρεσία στον τομέα των τηλεπικοινωνιών διαπιστώθηκε ότι συνιστά σημαντικό ποσοστό της συνολικής απαιτούμενης επένδυσης για την εισαγωγή της υπηρεσίας αυτής· κατά συνέπεια η μέγιστη επιτρεπόμενη συνεισφορά βάσει του κανονισμού (ΕΚ) αριθ. 2236/95 δαπανάται για τις μελέτες αυτές, αποκλειομένης της χορήγησης βοήθειας για την εισαγωγή υπηρεσιών. Η χορήγηση, επομένως, ενίσχυσης βάσει του εν λόγω κανονισμού είχε περιορισμένο άμεσο αποτέλεσμα για την ενθάρρυνση της εισαγωγής υπηρεσιών.

(5) Η κοινοτική ενίσχυση θα πρέπει να χορηγείται κατά προτίμηση σε έργα που στοχεύουν στην ενθάρρυνση της εισαγωγής υπηρεσιών, έχοντας συνεπώς τη μεγαλύτερη συνεισφορά στην ανάπτυξη της κοινωνίας της πληροφορίας. Κρίνεται επομένως απαραίτητη η αύξηση της μέγιστης συνεισφοράς ως ποσοστό των πραγματικών δαπανών που προκύπτουν από τον διευρωπαϊκό χαρακτήρα μιας υπηρεσίας. Η αύξηση της κοινοτικής συνεισφοράς, θα πρέπει, ωστόσο, να ισχύει μόνο για υπηρεσίες δημοσίου συμφέροντος που είναι υποχρεωμένες να υπερνικήσουν τους γλωσσικούς, πολιτιστικούς, νομοθετικούς και διοικητικούς φραγμούς.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2236/95 τροποποιείται ως εξής:

Στο άρθρο 5 παράγραφος 3 προστίθεται το ακόλουθο εδάφιο:

«Σε περίπτωση έργων κοινού ενδιαφέροντος που προσδιορίζονται στο παράρτημα Ι της απόφασης 1336/97/ΕΚ [14], το συνολικό ποσό της κοινοτικής ενίσχυσης που χορηγείται δυνάμει του παρόντος κανονισμού δύναται να ανέλθει έως ποσοστό 30% του συνολικού επενδυτικού κόστους.»

[14] ΕΕ L 183, 11.7.1997, σ. 12. Απόφαση όπως τροποποιήθηκε από την απόφαση αριθ. 1376/2002 του Ευρωπαϊκού Κοινοβουλίου και του Συμβουλίου της 12ης Ιουλίου 2002 (ΕΕ L 200 της 30.7.2002, σ. 1).

Άρθρο 2

Ο παρών κανονισμός τίθεται σε ισχύ την εικοστή ημέρα έπειτα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της δράσης

Διευρωπαϊκά δίκτυα τηλεπικοινωνιών (eTEN).

Αναθεώρηση του δημοσιονομικού κανονισμού TEN για την αύξηση του μέγιστου επιπέδου κοινοτικής ενίσχυσης για έργα στον τομέα των τηλεπικοινωνιών, σε ύψος 30% του συνολικού επενδυτικού κόστους (απόφαση αριθ. 1336/97/ΕΚ, όπως τροποποιήθηκε από την απόφαση αριθ. 1376/2002/ΕΚ).

2. Σχετικό κονδύλι του προϋπολογισμού

B5-720

3. Νομική βάση

Κανονισμός (ΕΚ) αριθ. 2236/95 του Συμβουλίου όπως τροποποιήθηκε από τον κανονισμό (ΕΚ) αριθ. 1655/1999

4. Περιγραφή της δράσης

4.1 Γενικός στόχος

Ο γενικός στόχος της εν λόγω δράσης είναι η χορήγηση κοινοτικής συνεισφοράς σε έργα κοινού ενδιαφέροντος στο πεδίο των διευρωπαϊκών τηλεπικοινωνιακών δικτύων.

Σκοπός της προτεινόμενης τροποποίησης του κανονισμού είναι η αύξηση του ανώτατου επιπέδου ενίσχυσης που δύναται να χορηγηθεί για έργο, από το υφιστάμενο όριο ύψους 10% σε ύψος 30% της συνολικής επένδυσης για το έργο.

4.2 Καλυπτόμενη χρονική περίοδος και ρυθμίσεις ανανέωσης

Στο άρθρο 18 του κανονισμού (πόροι του προϋπολογισμού) καθορίζεται δημοσιονομικό πλαίσιο για τη χρονική περίοδο 2000-2006. Βάσει του άρθρου 19 του κανονισμού (ρήτρα αναθεώρησης) απαιτείται από την Επιτροπή, πριν από το τέλος του 2006, να υποβάλει προτάσεις για τη συνέχιση ή τροποποίηση του κανονισμού.

5. Ταξινόμηση δαπανων ´Η εσόδων

ΜΥΔ/ΔΠ (μη υποχρεωτικές δαπάνες/διαχωριζόμενες πιστώσεις)

6. Είδος δαπανών ´Η εσόδων

- Συγχρηματοδότηση μελετών που αναφέρονται σε έργα· η κοινοτική συνεισφορά δεν υπερβαίνει ποσοστό 50% της συνολικής δαπάνης της μελέτης.

- Επιχορήγηση για κοινή χρηματοδότηση με άλλες πηγές του δημόσιου ή/και του ιδιωτικού τομέα για έργα, όπου η κοινοτική συνεισφορά δύναται να ανέλθει έως ποσοστό 30% του συνολικού επενδυτικού κόστους βάσει των όρων της παρούσας πρότασης.

- Επιχορήγηση επιτοκίων.

- Συμμετοχή σε προμήθειες εγγύησης δανείων.

- Δεν υφίσταται διάταξη για επιστροφή της συνεισφοράς σε περίπτωση επιτυχών έργων.

7. Δημοσιονομικές επιπτώσεις

7.1 Μέθοδος υπολογισμού του συνολικού κόστους της δράσης (σχέση μεταξύ επιμέρους και συνολικών εξόδων)

Οι δαπάνες θα σχετίζονται άμεσα με τη φάση σκοπιμότητας/εφικτότητας ή εισαγωγής των έργων, που αποτελούν μέρος της δράσης. Τα εν λόγω έργα συμβαδίζουν με την απόφαση αριθ. 1336/97/ΕΚ του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τα διευρωπαϊκά τηλεπικοινωνιακά δίκτυα (ΕΕ L183 της 11. 7. 1997, σ. 12), όπως τροποποιήθηκε από την απόφαση αριθ. 1376/2002/ΕΚ, και θα εστιάζουν ιδίως στην ανάπτυξη νέων τηλεπικοινωνιακών υπηρεσιών και εφαρμογών.

7.2 Κατανομή κόστους ανά δραστηριότητα

Η δράση αυτή δεν συνεπάγεται κανένα επιπλέον κόστος πέραν των ήδη προβλεπόμενων στη δημοσιονομική προοπτική 2000-2006. Στο σημείο 7.4 παρακάτω περιλαμβάνεται κατανομή των ανειλημμένων δεσμεύσεων και σχετικών εκταμιεύσεων.

7.3 Λειτουργικές δαπάνες για μελέτες, εμπειρογνώμονες κλπ. περιλαμβανόμενα στο μέρος Β του προϋπολογισμού

Δεν προβλέπεται πρόσθετη δαπάνη ως αποτέλεσμα της εν λόγω δράσης.

7.4 Χρονοδιάγραμμα πιστώσεων ανάληψης υποχρεώσεων και πληρωμών

εκατ. ευρώ

>ΘΕΣΗ ΠIΝΑΚΑ>

8. Μέτρα πρόληψης της απάτης

Η χρήση των κονδυλίων θα υπόκειται σε μέτρα δημοσιονομικού ελέγχου και σε αποτελεσματική παρακολούθηση και αξιολόγηση:

- Σε επίπεδο έργου, η αρμόδια τεχνική υπηρεσία της Επιτροπής παρακολουθεί την τεχνική πρόοδο του έργου. Τούτο γίνεται βάσει των πληροφοριών που παρέχονται τακτικά στην έκθεση παρακολούθησης, η οποία εκδίδεται από το έργο και περιλαμβάνει τα εκάστοτε επιτεύγματα, τα θέματα που αντιμετωπίστηκαν και την πορεία δράσης που ακολουθήθηκε από το έργο ώστε να έχει επιδόσεις σύμφωνα με τη σύμβαση·

- Συγκεκριμένα, λαμβάνει χώρα ετήσια ανασκόπηση κατά τη διάρκεια της εκτέλεσης των εν λόγω δράσεων ώστε να εξασφαλίζεται ότι τα αποτελέσματα που επιτυγχάνονται συμβαδίζουν με τους στόχους που έχουν προσδιοριστεί στο τεχνικό παράρτημα των συμβάσεων. Η ετήσια ανασκόπηση των έργων δύναται να εκτελείται με τη συνδρομή ανεξάρτητων τεχνικών εμπειρογνωμόνων. Οι εν λόγω εμπειρογνώμονες θα προβαίνουν σε εξέταση των αποτελεσμάτων κάθε έργου και θα συνιστούν τα απαιτούμενα μέτρα σε περίπτωση που τα τεχνικά επιτεύγματα δεν συμβαδίζουν με τις δεσμεύσεις που έχουν αναληφθεί βάσει των συμβολαίων·

- Οι υπηρεσίες της Επιτροπής, της ΓΔ INFSO που είναι υπεύθυνες για τη δράση εξασφαλίζουν την κατάλληλη παρακολούθηση και έλεγχο. Ο έλεγχος ασκείται από τις υπηρεσίες της Επιτροπής που είναι υπεύθυνες για την υλοποίηση των εν λόγω προκαταρκτικών δράσεων, με την επικούρηση ανεξάρτητων εμπειρογνωμόνων εφόσον απαιτηθεί·

- Επιπλέον, οι υπηρεσίες της Επιτροπής ή το Ελεγκτικό Συνέδριο δύνανται να διεξάγουν εσωτερικούς ή εξωτερικούς ανεξάρτητους ελέγχους, σύμφωνα με τη συνθήκη για την ίδρυση της Ευρωπαϊκής Κοινότητας.

9. Στοιχεία ανάλυσης κόστους - αποτελεσματος

9.1 Ειδικοί και ποσοτικοί στόχοι, πληθυσμός στόχος

Η δράση αποσκοπεί στην ενθάρρυνση έργων για την εγκατάσταση υπηρεσιών (έργα εισαγωγής), αντί των έργων μελέτης σκοπιμότητας που κυριαρχούσαν κατά την προηγούμενη μορφή του έργου, ως TEN-Telecom. Πληθυσμός στόχος είναι οι φορείς που παρέχουν υπηρεσίες βάσει τηλεπικοινωνιών προς το δημόσιο συμφέρον στα κράτη μέλη.

Βραχυπρόθεσμος στόχος είναι ο διπλασιασμός του ποσοστού των έργων εισαγωγής, ενώ μακροπρόθεσμος στόχος ορίζεται η ισορροπία μελετών σκοπιμότητας και έργων εισαγωγής.

9.2 Αιτιολόγηση της δράσης

- Τα διευρωπαϊκά δίκτυα τηλεπικοινωνιών, μολονότι έχουν ήδη εγκατασταθεί σε ορισμένα κράτη μέλη, συνεχίζουν να διαφέρουν σημαντικά ως προς την υλοποίησή τους, κατακερματίζοντας με τον τρόπο αυτό τη δυνατότητα διερεύνησης των οφελών της εσωτερικής αγοράς υπέρ των ευρωπαϊκών επιχειρήσεων και των πολιτών. Μείζονες ελλείψεις εντοπίζονται στην κατασκευή πλήρως διαλειτουργικού διατερματικού περιβάλλοντος για τηλεματικές υπηρεσίες καθώς και στους επενδυτικούς όρους για την ανάπτυξη νέων τηλεματικών εφαρμογών.

- Στις κατευθυντήριες γραμμές που έχουν εγκριθεί για τα διευρωπαϊκά τηλεπικοινωνιακά δίκτυα, σκοπός είναι η ενθάρρυνση των επενδύσεων για τη δρομολόγηση νέων πολυμεσικών εφαρμογών και υπηρεσιών γενικής εφαρμογής σε πεδία δημοσίου συμφέροντος, καθώς και η υποστήριξη της στρατηγικής ανάπτυξης παγκόσμιων δικτύων που θα παρέχουν τις εν λόγω υπηρεσίες. Το eTEN στοχεύει στην υποστήριξη των προσπαθειών του ιδιωτικού και του δημόσιου τομέα για τη διεύρυνση των αγορών, τη μείωση του χάσματος μεταξύ όσων διαθέτουν και όσων στερούνται πληροφορίες, καθώς και να δημιουργήσει τους όρους για καλύτερη πρόσβαση και χρήση πληροφοριών.

- Στο πλαίσιο αυτό, σε ευρωπαϊκό επίπεδο, οι περιλαμβανόμενες δράσεις προορίζονται για την προώθηση της πρόσβασης, χρήσης, διασύνδεσης και διαλειτουργικότητας των διευρωπαϊκών τηλεπικοινωνιακών δικτύων και υπηρεσιών για τις υποψήφιες για προσχώρηση χώρες από την ανατολική και την κεντρική Ευρώπη. Σκοπός είναι να παράσχουν στην ευκαιρία στους σχετικούς τομείς της αγοράς (χρήστες, φορείς εκμετάλλευσης δικτύων, κατασκευαστές τηλεπικοινωνιακού εξοπλισμού, πάροχοι υπηρεσιών, κλπ.) να συνεργαστούν με τους ομολόγους τους στα κράτη μέλη στο πλαίσιο συγκεκριμένων και οικονομικά βιώσιμων έργων με κοινούς στόχους.

- Ο λόγος για την αύξηση του μέγιστου επιπέδου συνεισφοράς είναι ότι το σημερινό όριο καθιστά αδύνατη την υποστήριξη υπηρεσιών, για τις οποίες έχει προκύψει από μελέτες ότι είναι βιώσιμες και προς το δημόσιο συμφέρον, δεν είναι όμως δυνατή η δρομολόγησή τους εξαιτίας βραχυπρόθεσμων οικονομικών εμποδίων.

9.3 Παρακολούθηση και αξιολόγηση της δράσης

Η υλοποίηση της δράσης παρακολουθείται τακτικά από τις αρμόδιες υπηρεσίες της Επιτροπής, καθώς και από την επιτροπή που συγκροτείται σύμφωνα με το άρθρο 8 της απόφασης 1336/97.

Η αξιολόγηση της δράσης θα πραγματοποιηθεί σύμφωνα με το άρθρο 14 της απόφασης 1336/97.

Πριν από την 31η Ιανουαρίου 2005, η Επιτροπή υποβάλλει έκθεση σχετικά με την υλοποίηση της παρούσας απόφασης κατά τη χρονική περίοδο Ιούλιος 2000 Ιούνιος 2004, προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.

Στην έκθεση περιλαμβάνεται αξιολόγηση των αποτελεσμάτων που επετεύχθησαν με κοινοτική υποστήριξη στα διάφορα πεδία του έργου σε σχέση με τους γενικούς στόχους, ενώ περιέχεται επίσης εκτίμηση του κοινωνικού αντικτύπου των εφαρμογών έπειτα από την εισαγωγή τους.

10. Διοικητικές δαπάνες (τμήμα ΙΙΙ, μέρος Α του προϋπολογισμού)

10.1 Αντίκτυπος στον αριθμό θέσεων

Δεν υπάρχει αντίκτυπος στον αριθμό των απαιτούμενων θέσεων για την υλοποίηση του προγράμματος eTEN.

10.2 Συνολικός δημοσιονομικός αντίκτυπος από το πρόσθετο δυναμικό

Δεν απαιτούνται πρόσθετοι ανθρώπινοι πόροι.

10.3 Αύξηση των υπολοίπων διοικητικών δαπανών εξαιτίας της δράσης

Ουδεμία.